CPJ: BMT Azimjon Asqarov ozod etilishi uchun harakat qilishi kerak
Qirgʻizistonning Chuy viloyat sudi 2010-yildagi millatlararo nizolar ortidan umrbod qamoq jazosiga hukm qilingan Azimjon Asqarovni ozod qilish iltimosini qanoatlantirmadi.
Bu yili sakkiz xalqaro huquq tashkiloti Asqarovni ozod etishga chaqirib, Qirg'iziston rahbariyatiga maktub yoʻllagan. 2016-yili BMTning Inson huquqlari boʻyicha qoʻmitasi Azimjon Asqarovni Qirgʻiziston adliya va siyosiy tizimidagi adolatsizlik qurboni deb hisoblab, Bishkekka uning ishini qayta koʻrib chiqish va ozod qilish maslahatini bergan. Oʻsha vaqtda ham ish qayta koʻrilgan, ammo Chuy viloyat sudi Azimjon Asqarovga tayinlangan hukmni o'zgarishsiz qoldirgan. 30-iyulda oʻtgan sud jarayonida Britaniya, Germaniya, Shveysariya elchixonalari hamda "Human Rights Watch" xalqaro tashkiloti va BMTning inson huquqlari boʻyicha qoʻmitasi vakillari ishtirok etgan. Asqarov Jalolobod viloyatida “Vozdux” huquqni himoya qilish tashkilotini boshqarib kelgan. U militsiya tarafidan amalga oshirilgan qiynoqlar boʻyicha surishtiruvlar o'tkazgan. Fuqaro huquqlarini himoya qilib, xalqaro matbuotga maqolalar yozgan. Uni 2010-yilning 15-iyunida Qirgʻiziston janubidagi millatlararo qonli toʻqnashuvlar vaqtida qoʻlga olishgan. Asqarovga “Оmmaviy tartibsizliklarni uyushtirish”, “Millatlararo nizo qoʻzg'ash” va “Odam oʻldirishda ishtirok etish” moddalari boʻyicha ayb qoʻyilgan. Sud 2010-yilning oxirida Asqarovni umrbod ozodlikdan mahrum etish haqida hukm chiqargan. Sudlanuvchi ayblarni tan olmagan. Asqarov 2015-yilda AQSh Davlat departamenti tomonidan inson huquqlari himoyachilariga beriladigan oliy mukofot bilan taqdirlangan. Qirgʻiziston hukumati norozilik bildirgan.